Tisztelettel köszöntöm Mr. Brahima Sanou igazgató urat,

minden kedves ITU-munkatársat és az ITU tagországainak képviselőit!

A napokban mentem az utcán és két fiatal haladt előttem, akik kerékpárokat toltak. Az egyik kerékpárnak volt valamilyen műszaki meghibásodása, talán elromlott a fék, ezért kényszerültek tolni a bicikliket. Miközben a járdán előttem haladtak, azon viccelődtek, hogy majd letöltenek egy applikációt, aminek a segítségével bármikor megjavíthatják a kerékpárjukat és nem kell szervizbe vinniük.

Milyen érdekes, hogy egy kerékpárjavító applikáció ötletén ma mindenki elmosolyodik. Bizonyára ugyanígy elmosolyodott mindenki 25 évvel ezelőtt, ha azt mondták neki, hogy a zsebünkben lévő kütyükkel bárhol és bármikor tudunk majd bárkivel kommunikálni, vagy ha 100 évvel ezelőtt valaki azzal élcelődik, hogy tökéletes kép- és hangminőségben nézhetjük több száz tévéadó műsorát a saját lakásunkban elhelyezett készülékeken.

A digitális átállás az utóbbi évek legnagyszabásúbb eseménye a világ televíziózásának történetében. Nagy szó, hogy ilyen népes szakembergárda dolgozik azon, hogy minden a leggördülékenyebben menjen végbe, és nagy öröm, hogy az ITU szervezetének tagjaként mi magyarok is tevékenyen kivehetjük a részünket a munkából.

Nem egészen egy hónap múlva már az összes ITU-tagállamban átállnak a televíziók az analógról a digitális műsorszórásra. Magyarország már másfél évvel ezelőtt, 2013. október 31-én eleget tett ennek a kötelezettségének.

Ebben rengeteg munka van, eredményként pedig elmondhatjuk, hogy míg 2013 elején közel 500 ezer háztartás televíziózott analóg módon Magyarországon, addig mára már mindenki élvezheti a digitális vétel előnyeit. Mindenki, vagyis a rászorulók is, hiszen nekik az NMHH biztosította a vételhez szükséges eszközöket: több mint 150 ezer háztartásba szereltük be ingyenesen a set-top-boxokat, vagy antennákat. Fontos a jó példák eltanulása egymástól, ugyankkor tudjuk, hogy egy jó recept nincs, minden országban más és más feltételek és körülmények adottak a feladatok teljesítéséhez.

A digitális átállás hozadéka az is, hogy Magyarországon is felszabadult a 800 MHz-es frekvenciatartomány, amelyet tavaly sikeresen értékesítve hazánkban megnyílt az út a mobil szélessávú internet fejlesztése előtt. 800-ast több frekvenciával kombinálva különböző csomagokba összesen 130,6 milliárd forintért értékesítettük és egy negyedik szolgáltató piacra lépésének köszönhetően bízunk abban, hogy felpezsdül a piac élete, ez pedig új szolgáltatások megjelenését és az árverseny növekedését fogja jelenteni.

Úgy gondolom, hogy a digitális átállásnak minden ITU-ország életében hasonló volumenű hozadékai voltak és lesznek.

Minden egyes átállás az ITU tagok életében akkor sikeres, ha együtt haladunk az úton. Mi nagyon várjuk szomszédos országunk, Szerbai lépését is, hogy július 15-ig teljesüljön az ottani analóg műsorterjesztés magyar területre való átszórása, hiszen az értékesített sávot csak ekkortól tudja használni a nyertes szolgáltató. Különösen fontos az együttműködés és az összhang a jövőben is, hiszen itt áll a küszöbön a második nagy digitális átállás a 700 MHz-en, amelynek közös gördülékeny levezénylése valamennyiünk közös érdeke. Érdemes tehát megbeszélnünk a tapasztalatokat és ennek a workshopnak a keretében kicserélni a gondolatainkat.

Bízom benne, hogy ez a három nap érdekes és értékes beszélgetéseknek biztosít fórumot.

Kívánom, hogy a tanácskozás során úgy tudjuk lezárni a digitális átállás körüli teendőket, hogy megfelelő teret biztosítunk vele azon fejlesztések számára, amelyeket ma még esetleg a kerékpárszerelő applikációhoz hasonlóan megmosolygunk!

Köszönöm a figyelmüket, tartalmas eszmecserét kívánok!